Fase 6-beurtkrag beplanFoto bloot ter illustrasie. (Foto: Rebecca Peterson / Unsplash) Eskom wil Suid-Afrikaners daarop voorberei dat fase 6-beurtkrag heel moontlik Dinsdagaand implementeer gaan word. Dit beteken dat verbruikers meer as 9 uur per dag sonder elektrisiteit sal moet klaarkom met kragonderbrekings wat tot 4,5 uur aaneen kan duur. Eskom het vanoggend ’n dringende mediakonferensie belê en aangekondig dat tien eenhede oornag die gees gegee het. André de Ruyter, uitvoerende hoof van Eskom, het gesê die moontlikheid bestaan nou dat fase 6 tydens die aandspitstyd (17:00 tot 22:00) ingestel sal moet word sou sommige van die eenhede nie voor dan in diens gestel kan word nie. Eskom was tot dusver nog net een keer vantevore genoop om fase 6 in te stel – op 9 Desember 2019. Eskom sit egter vanoggend met ŉ tekort van meer as 14 000 MW opwekkingskrag weens onbeplande onderbrekings. ŉ Verdere 3 661 MW is tans nie beskikbaar nie weens die onbeskikbaarheid van steenkool en arbeid. Meer as 3 000 MW moes boonop uit die stelsel verwyder word weens beplande instandhouding. De Ruyter het gesê Eskom beoog om 3 400 MW teen 17:00 by te kry. Indien dit nie gebeur nie, sal die kragvoorsiener geen ander keuse hê as om na fase 6 oor te gaan nie. Jan Oberholzer, Eskom se bedryfshoof, het gesê twee eenhede is intussen weer in diens gestel. Vier van die eenhede sal moontlik later vandag weer in diens gestel kan word hoewel die oorblywende vier nie vandag in diens gestel sal kan word nie. Oberholzer het voorts gesê Eskom neem nie die besluit om fase 6 in te stel ligtelik nie. “Ons bevind onsself in moeilike posisie want ons het nie genoeg kragkapasiteit om in die land se vraag na elektrisiteit te voldoen nie.” Media Briefing https://t.co/JZ6msRCliu — Eskom Hld SOC Ltd (@Eskom_SA) June 28, 2022